**„Mindenki másképp csinálja...”**

Amikor bő 20 évvel ezelőtt elkezdtem sakkot tanítani, nemzetközi mesterként elsősorban a sakkról voltak ismereteim, és gyorsan rájöttem, hogy ez a jó oktatáshoz nagyon kevés. Kevés, mert arról, hogy **hogyan** is kell oktatni, homályos elképzeléseim voltak csupán. Utánanéztem mások hogyan is tanítanak, és azt a lesújtó felfedezést tettem, hogy erről a kérdésről egy árva könyvet sem írtak még sakkozói körökben! Legalábbis a mai napig sem találtam evvel a témával foglalkozó munkát.

„Hát, öregem, magadra vagy utalva!” mondtam magamnak.

Nyitott szemmel jártam, és próbáltam  választ, válaszokat találni arra a kérdésre:  **HOGYAN** jó oktatni. Az évek során tanítás közben – a „terepen” – sok mindenre rájöttem, és saját módszereket kezdtem kialakítani, kollégáktól is lestem el fogásokat és többekkel beszélgettünk is az oktatásról. Az ilyen beszélgetésekből az jött le, hogy mindenki másképp csinálja...

Tanulni persze bárhonnan lehet, például a – szerintem - egyik legfontosabb oktatási technikára, a kérdezés módszerére egy sakktól teljesen független tanfolyamon figyeltem fel.

„Milyen tökkelütött vagy, hát erről pedagógiai és a pszichológiai területeken kell információt keresni!” – kiálthat fel az olvasó.

Ez igaz.

Ám visszakérdezek: miért nincs olyan könyv, ami a pedagógiai és pszichológiai módszereket átülteti – divatos szóval: integrálja - a sakk területére? Miért nem foglalkozott eddig avval senki , hogy az oktatás elméletét a sakkoktatás gyakorlati alkalmazására is kidolgozza? Konkrét kérdésekre, problémákra, szituációkra adott konkrét válaszokra gondolok.

Más hiányokra is felfigyeltem az idők során:

Rengeteg könyv jelenik meg a sakkról, a többségük valamilyen megnyitásról szól. Kisebb témákat felölelő könyvekben pl. a végjátékokról esik szó. Szintén sok könyvben erős sakkozók jól sikerült partijait elemzik a szerzők, és lehetne folytatni a sort.

Szükség van ezekre a könyvekre, ám oktatási szempontból hiányzik az átfogó szemlélet és a felépített képzés koncepciója. Részinformációkat tartalmaz a sakk-könyvek nagy része, amiket nem kapcsolnak össze, továbbá nincs, pontosabban nagyon kevés könyvben található olyan tematika, hogy mit, mikor ajánlott oktatni a sakkban.

Ez az iromány arról fog szólni, hogy MIT, MIKOR és HOGYAN érdemes tanítani, elméleti és gyakorlati szempontból, konkrét kérdésekre, gyakorlatban előforduló helyzetek megoldására, tipikus problémákra adott konkrét válaszokról.

Ez az anyag sakkedző képzési segédanyagnak készült, de nemcsak edzői ambíciókkal rendelkezőknek ajánlom, hanem mindenkinek, akiket érdekel a sakkozás oktatása, illetve a sakkozás terén felmerülő pedagógiai és pszichológiai aspektusok és gyakorlati problémák."

Üdvözlettel,

Pálkövi József